text: তিস্তা ব্যারাজ এলাকায় ঈদ আড্ডা-ঘোরাফেরা | প্রথম আলো
  তিস্তা ব্যারাজ এলাকায় ঈদ আড্ডা-ঘোরাফেরা
  প্রকাশ: ০৫ মে ২০২২, ২২: ০৮
  লালমনিরহাটের হাতীবান্ধা উপজেলার গড্ডিমারী ইউনিয়নের দোয়ানি পিত্তি ফাটা এলাকায় অবস্থিত বড় সেচ প্রকল্প তিস্তা ব্যারাজ। ঈদ উপলক্ষে নানা বয়সের মানুষ এই ব্যারাজ এলাকায় আড্ডা দিতে ও ঘুরতে এসেছেন। নারী ও শিশুদের উপস্থিতি ছিল লক্ষণীয়।
  ব্যারাজ এলাকায় অস্থায়ী চায়ের দোকান, খাবারের দোকান, খেলনা দোকান, মাটির তৈরি, কাঠের তৈরি, কাচের ও প্লাস্টিকের তৈরি নিত্যব্যবহার্য জিনিসপত্রের দোকান বসেছে। দর্শনার্থীদের জন্য আছে সাইকেল ও মোটরসাইকেল গ্যারেজ। তিস্তা নদীতে নৌকায় ঘুরে বেড়ানোর জন্যও আছে ব্যবস্থা।
  বৃহস্পতিবার দুপুরে পরিবারের অন্য সদস্যদের নিয়ে তিস্তা ব্যারাজ এলাকায় ঘুরতে এসেছেন যুবক আজিমুদ্দিন ও তাঁর স্ত্রী রণিকা বেগম। তাঁদের বাড়ি লালমনিরহাটের কালীগঞ্জের তুষভান্ডার ইউনিয়নের চর কাঞ্চন স্বর এলাকায়। আজিমুদ্দিন বলেন, 'করোনা সংকটের কারণে গত দুই বছরে ঈদ আনন্দ তেমন একটা হয়নি। এবার তো সেই সমস্যা নেই, তৃতীয় দিনেও ভিড় একটু কম হবে, এই ভেবে ঘুরতে এসেছি।'
  পঞ্চগড়ের বোদা উপজেলা থেকে তিস্তা ব্যারাজ এলাকায় ঘুরতে এসেছেন সুজন ইসলাম ও রনি ইসলাম নামের দুই তরুণ। বৃহস্পতিবার দুপুরে কথা হয় তাঁদের সঙ্গে। তাঁরা জানান, তিস্তা ব্যারাজের নাম প্রতিবছর বন্যার সময় পত্রিকায় পড়েন, টিভিতে দেখেন। এবার ঈদের ছুটিতে সরাসরি দেখতে তাঁরা ছুটে এসেছেন। এখানে এসে বেশ ভালো লেগেছে তাঁদের। আগামী বছর এখানে আবার আসার ইচ্ছা আছে।
  ঝালমুড়ি-চানাচুর ও আচার বিক্রেতা শরিফুল ইসলাম বলেন, ঈদের তিন দিনে ১০ হাজার টাকার ওপরে বিক্রি হয়েছে। এর মধ্যে তিন থেকে চার হাজার টাকা লাভ হবে। করোনার কারণে গত দুই বছরে ঈদে তেমন একটা বেচা হয়নি। এবার পুষিয়ে যাচ্ছে।